TKS คว้างานแสตมป์-พิมพ์ข้อสอบราชการ มั่นใจหนุนผลงานปี 62 โตแกร่ง
TKS คว้างานแสตมป์-พิมพ์ข้อสอบราชการ มั่นใจหนุนผลงานปี 62 โตแกร่ง
TKS คว้างานแสตมป์-พิมพ์ข้อสอบของหน่วยงานราชการ มั่นใจหนุนผลงานปี 62 โตแกร่ง
23 พ.ค. 2562

นายสมคิด เวคินวัฒนเศรษฐ์ กรรมการผู้จัดการ บริษัท ที.เค.เอส.เทคโนโลยี จำกัด (มหาชน) หรือ TKS เปิดเผยว่า ผลประกอบการในงวดไตรมาส 1 ปี 2562 (1 ม.ค.-31มี.ค. 2562) บริษัทฯมีรายได้รวม 654 ล้านบาท เพิ่มขึ้น 341 ล้านบาท หรือเพิ่มขึ้น 109% จากงวดเดียวกันของปีก่อนที่มีรายได้  313 ล้านบาท ซึ่งเป็นผลจากการรวมธุรกิจของ บริษัท ทีบีเอสพี จำกัด (มหาชน) หรือ TBSP เมื่อวันที่ 4 เมษายน 2561 ที่ผ่านมา
อย่างไรก็ตาม หากไม่นับรวมรายได้ใน TBSP บริษัทจะมีรายได้จากการดำเนินงานเพิ่มขึ้น 64 ล้านบาท หรือเพิ่มขึ้น 20.6% จากไตรมาสเดียวกันของปีก่อน ส่วนใหญ่เกิดจากรายได้ในส่วนของแบบพิมพ์ธุรกิจพิเศษ (High-Valued Document)  ขณะที่มีกำไรสุทธิ 130 ล้านบาท เพิ่มขึ้น 17  ล้านบาท หรือ 14.9 % เทียบกับงวดเดียวกันของปีก่อน ที่มีกำไร 113 ล้านบาท จากการรวมธุรกิจ TBSP  ซึ่งหากไม่รวมกำไรสุทธิของ TBSP ส่วนแบ่งกำไรจากเงินลงทุน และรายการต้นทุนการเงินพิเศษ TKS จะมีกำไรสุทธิจำนวน 52 ล้านบาท สูงกว่าไตรมาสเดียวกันของปีก่อน ในอัตรา 51.2% ส่วนใหญ่มาจากรายได้จากการดำเนินงานของบริษัทที่เพิ่มขึ้น
“ผลงานที่ออกมาเป็นที่น่าพอใจ นิวไฮทั้งรายได้และกำไรโดยมีอัตรากำไรขั้นต้นรวมที่ร้อยละ 25 เทียบกับไตรมาสเดียวกันของปีก่อนอยู่ที่ร้อยละ 23 ทั้งนี้หากไม่นับรวมกำไรขั้นต้นส่วนของ TBSP ซึ่งอยู่ที่ร้อยละ 22.2 อัตรากำไรขั้นต้นของ TKS จะอยู่ที่ร้อยละ 27.1  สูงกว่างวดเดียวกันของปีก่อน สาเหตุหลักจากกำไรขั้นต้นในธุรกิจพิเศษ High-Valued Document จากการนำเทคโนโลยีเข้ามาเสริมทัพ” นายสมคิด กล่าว
สำหรับแนวโน้มผลดำเนินงานในช่วงไตรมาส 2/2562 คาดว่าการเติบโตจะไม่สูงเท่ากับไตรมาส 1 ที่ผ่านมา โดยเฉพาะเดือนเมษายน-พฤษภาคม เนื่องจากเป็นช่วงหลังการเลือกตั้ง รอรัฐบาลชุดใหม่ อาจมีการชะลอการลงทุนบางโปรเจกต์ ประกอบกับมีวันหยุดต่อเนื่องหลายวัน อย่างไรก็ตาม แม้ไตรมาส 2/62 งานจะชะลอลงบ้าง แต่โดยภาพรวมครึ่งปีแรกของปี 2562 จากการประเมินผลงานยังโตได้ตามเป้าหมาย เนื่องจากในเดือนมิถุนายนงานเริ่มกลับเข้ามาเยอะเป็นปกติ
ด้านไตรมาส 3/62 บริษัทได้รับงานใหญ่เป็นงานแสตมป์ มีการเริ่มงานในเดือนมิถุนายนนี้ และกำหนดส่งมอบงานภายในไตรมาส 3 ปีนี้  และในเดือนกรกฎาคม รับงานใหญ่เป็นงานพิมพ์ข้อสอบของหน่วยงานราชการ ใช้สำหรับการสอบเพื่อรับคนเข้าราชการ ซึ่งทั้งสองงานที่ได้รับจะสนับสนุนรายได้ของบริษัทให้เติบโตแข็งแกร่งยิ่งขึ้น
นอกจากนี้ หลังการเลือกตั้งใหญ่ผ่านพ้นไป คาดว่าในช่วงกลางปีนี้ จะมีการเลือกตั้งส่วนท้องถิ่นเกิดขึ้น เนื่องจากไม่มีการเลือกตั้งมาเป็นเวลา 4-5 ปีแล้ว  ทั้งในส่วนระดับจังหวัดและตำบลทั่วประเทศ  ซึ่งทยอยออกมาอย่างต่อเนื่องตลอดทั้งปี 2562 นี้ โดยบริษัทมีความหวังว่าจะได้รับงานส่วนนี้เข้ามาเพิ่มเติม
ขณะนี้รอกกต.พิจารณาว่าจะมีการทยอยพิมพ์บัตรเลือกตั้งทีละจังหวัด หรือจะมีการพิมพ์พร้อมกันทีเดียวหรือไม่ และยังมีโปรเจกต์อื่นๆ ซึ่งบริษัทมีแผนเข้าร่วมประมูลกับพันธมิตรในลักษณะ Joint Venture แต่ยังไม่สามารถเปิดเผยรายละเอียดได้  จากแผนงานข้างต้น เชื่อว่าปี 2562 เป้าหมายรายได้เติบโต 14% จะทำได้ตามเป้าหมายที่วางไว้ (ไม่รวมรายได้จาก SYNEX และ TBSP)
“การเติบโตของธุรกิจปีนี้นอกจากบริษัทจะได้งานบัตรพิมพ์เลือกตั้ง ยังมีงานที่รับผลต่อเนื่องมาจากปีที่ผ่านมา โดยกลุ่มธุรกิจบริหารจัดการคลังสิ่งพิมพ์ (Ware House &amp; Fulfillment)  บริษัทฯได้ทำการรีโนเวทใหม่และเพิ่มพื้นที่ โดยมีแผนที่จะขยายสัดส่วนสินค้าที่ไม่ใช่สิ่งพิมพ์ (Non-Printing) เข้ามาเพิ่มเติมเพื่อต่อยอดให้กับกลุ่มลูกค้าอีคอมเมิร์ซ (E-Commerce) รวมถึงจะมีผลิตภัณฑ์ใหม่ออกมาเป็นงานที่เกี่ยวข้องกับการใช้เทคโนโลยีสมัยใหม่ Security Forms เพื่อให้ลูกค้าบริษัทฯ มั่นใจได้ว่างานพิมพ์จะไม่ถูกการลอกเลียนแบบ เชื่อว่าปี 62 จะเป็นปีที่ดีของ TKS” นายสมคิด กล่าว